懷季言弟并簡仲輔叔易
作者：李綱
朝代：宋

paragraphs: 我昔謫沙溪，爾送至虎丘。
相攜觀劍池，共坐蒼崖陬。
霜寒草木衰，肅肅天地秋。
慷慨論世故，豈復知離愁。
中間謫雲安，爾病家山留。
獨與仲及叔，分攜浙江頭。
潮聲來海門，風雨助颼颼。
銀濤蹙天起，泛此一葉舟。
及玆謫武昌，爾復從我遊。
回環溪壑間，渺若雙沙鷗。
長江快清曠，廬阜探奇幽。
行盡江南山，始次湖外州。
傳聞浙郡兵，盗用官庫矛。
夜深赤白丸，殺吏起相讎。
懷家動歸心，觸熱遽還輈。
作别今幾時，此情浩難收。
塊處誰共語，把酒無與酬。
憑髙欲望遠，獨上黄鶴樓。
吳越天杳杳，風煙晚悠悠。
顧嗟禰處士，坐困鸚鵡洲。
胡虜氣方横，盗賊起如蟊。
中原腤鋒鏑，江漢屯貔貅。
爾歸議遷徙，已有定論不。
黄屋尚飄泊，吾敢懷燕休。
但願復相見，一解無窮憂。
泫然念蒼生，豈爲吾身謀。